kardosdrur/scandi-wiki huggingface dataset:
Glukokortikoid

Glukokortikosteroid eller glukokortikoid (glucocorticosteroid, glucocorticoid, glukokortikosteroid eller glukokortikoid) er et hormon med flere virkninger. På grund af forekomsten af glukokortiko-receptoren på næsten alle celler har glukokortikosteroiderne stor indflydelse på mange fysiologiske processer bl.a. på kulhydrat-, lipid- og proteinstofskiftet, på kredsløbet og på immunresponset. Navnet gluko-kortiko-steroid hentyder til reguleringen af glukose-metabolismen, dannelsesstedet i binyrebarken (cortex) og den kemiske form, steroid.
Det må ikke forveksles med kortison.

Glukokortikoider udøver både genomiske og ikke-genomiske handlinger i målceller af adskillige væv som fx hjernen, som udløser en vifte af elektrofysiologisk, metaboliske, sekretoriske og inflammatoriske regulatoriske reaktioner.

Effekter

Effekt på immunforsvaret 
Glukokortikoider hæmmer immunforsvaret ved at øge genekspressionen af anti-inflammatoriske proteiner.

Denne effekt bliver udnyttet til behandling af autoimmunsygdomme som f.eks. leddegigt ved indsprøjtning af syntetiske glukortikoider, hvilket hæmmer immunforsvarets evne til at skade leddet.

Effekt på metabolisme 
Set fra metabolismen er glukokortikoider primært kataboliske, dvs. de stimulerer nedbrydning af kroppens ressourcer. Herunder er en liste af nogle af glukokortikosteroidernes metaboliske effekter.

 Stimulering af glukoneogenese, hvorved glukose dannes, primært i leveren, fra aminosyrer, glycerol, laktat og nogle fedtsyrer gennem pyruvat.
 Stimulering af lipolyse, hvorved fedt i fedtceller nedbrydes til glycerol og fedtsyrer. Paradoksalt resulterer øget glukokortikosteroid niveau over længere tid i vægtøgelse, hvilket skyldes frigivelse af insulin som respons til øget glukose, der så øger lipogenese mere end glukokortikosteroider øger lipolyse.

Den samlede effekt af dette er at øge glukose niveauet i blodet.

Klinisk relevans 

For mange (både eksogene og endogene) eller for få glukokortikoider i kroppen kan skabe sygdom. Cushings syndrom skyldes for mange glukokortikoider, mens Addisons sygdom skyldes for få.

Lægemidler 
Lægemidler af syntetiske glukokortikosteroider er dexamethason, prednison, prednisolon, hydrokortison og methylprednisolon

Se også 
 Addisons sygdom
 Anabole steroider
 Binyre
 Sex-steroider
 Tetrahydrocannabinol (THC: C21H30O2)

Referencer

Eksterne henvisninger 
 Addisons sygdom. Addisonforeningen i Danmark 
 Steroidinduceret osteoporose - forebyggelse. Region Syddanmark

Lægemidler
Steroidhormoner
Binyre
Pusjkin-huset

Pusjkin-huset er det almindeligt brugte navn for Institut for Russisk Litteratur i Sankt Petersborg, Rusland. Det er en del af det netværk, der udgør Det Russiske Videnskabsakademi. 

Initiativet til instituttet blev taget i 1905, hvor man ønskede at etablere et center for studier af Aleksandr Pusjkin. Det tog tid at få projektet gennemført, og særligt besværligt var det at få en mængde manuskripter og andre materialer af og om Pusjkin tilbage til Rusland, efter at de var blevet ført til Paris. En aftale herom blev først indgået i 1925, hvorpå store dele af disse materialer returnerede til Rusland. 

Instituttet var i første omgang oprettet i Kunstkamera, men i 1927 blev det flyttet til den nuværende bygning, en tidligere toldbygning, skabt af den italienske arkitekt Giovanni Francesco Lucchini i 1829-32. I nutiden er det dog primært den neoklassicistiske facade, der er tilbage fra den oprindelige bygning, mens der bagved facaden er en moderne bygning, som nu huser materialer om en lang række andre forfattere sammen med materialerne om Pusjkin. Desuden er meget stor samling af sjældne musikoptagelser.

Eksterne henvisninger 
Officiel hjemmeside  

Bygninger, konstruktioner og anlæg i Sankt Petersborg
National Postal Museum

National Postal Museum er et postalt museum i Washington D.C. i USA, der blev etableret i 1993 i fællesskab af United States Postal Service og Smithsonian Institution. Museet er beliggende i Postal Square Building, der frem til 1986 fungerede som Washington D.C.'s hovedpostkontor.

Museet huser mange interaktive udstillinger om United States Postal Services historie samt postvæsener rundt om i verden. Der udstilles også en omfattende frimærkesamling. Museet har en souvenirshop og en separat frimærkebutik, samt udstillinger om Pony Express, jernbanens rolle i forbindelse med post, og en udstilling om direct marketing med titelen "What's in the Mail for You". Ligesom hos andre af Smithsonians museer, så er der gratis adgang til National Postal Museum.

Eksterne henvisninger 

 National Postal Museums officielle hjemmeside 
Arago: People, Postage & the Post 

Museer i USA
Filateli
Museer etableret i 1993
Jan Iebsen

Jan (Hans, Johannes) Iebsen (Jepsen) (død 1. februar 1700 i København) var en dansk maler.

Han var søn af kræmmer Hans Iebsen og Margrethe Nielsdatter og blev formentlig født i Sønderborg, hvor hele hans slægt levede. Man ved intet om Iebsens ungdom og uddannelse. Han har formentlig en tid bistået Abraham Wuchters. Hans aktivitet kan dokumenteres fra 1669, og han ansattes 1. januar 1680 som enkedronning Sophie Amalies hofmaler. Forbindelsen med dronning Sophie Amalie skyldes muligvis hertuginde Augusta af Sønderborg, som var dronningens nære veninde.

Han underskrev sig "I. Iebsen", men i hans segl står "H.I." Han var ugift. Det meste af hans produktion brændte med Sophie Amalienborg 1689, hvilket gør en kunstnerisk vurdering vanskelig.

Værker 
 Portrætter af dronning Sophie Amalie, hendes datter, kurfyrstinde kurfyrstinde Anna Sophie af Sachsen, og hendes barnebarn, prinsen af Gottorp, formentlig hertug Frederik IV (alle 1680, forsvundet)
 Portræt af provst F. Brandt (1680, Systofte Kirke, stukket af Hubert Schaten 1683)
 53 malerier til enkedronningens nye kabinet på Sophie Amalienborg, hvoraf 38 var udført 1683, bl.a. portræt af Frederik III; Sophie Amalie (9 gange)
 Den kvindelige dværg Grettgen (forsvundet)
 Moorinde og abe (1687, De Danske Kongers Kronologiske Samling, formentlig et af billederne af "de norske drenge, morer og dværge" til dronningens have)
 Portræt af Ole Borch (ca. 1690, Københavns Universitet, stukket af Hubert Schaten 1691)
 Portræt af Otto Skeel (?1695, signeret J. Jebsen invenit & delineavit, forsvundet, kendt i stik af P. van Gunst)
 Tre skilderier (1695, forsvundet)
 Et alterstykke (1697, forsvundet)
 Portræt af kronprins Frederik (IV) (1697, af Zahlkassen betalt til Jacob I., antagelig en fejlskrivning)
Efterladte arbejder (forsvundet):
 67 færdige malerier: Landskaber; fugle; ovidiske og historiske scener; portrætter af Frederik III; Christian V; Frederik IV; disses dronninger; prinsesse Sophie Hedevig; Karl XI af Sverige; dronning Ulrika Eleonora; Karl XII; Frederik Ahlefeldt; hans to hustruer; Conrad Reventlow som ung; Nicodemus Tessin den yngre samt selvportrætter.

Kilder 
 

Hofmalere fra Danmark
Danskere i 1600-tallet
Personer fra Sønderborg
Barokmalere
Måna (Rauma)

Måna er en elv som løber gennem Måndalen i Rauma kommune i Møre og Romsdal fylke i Norge. Den har sit udspring i Månvatnet, men flere bifloder knytter sig til vandløbet før den løber ud i Vollabukta. Måna har vært en god lakseelv, men har som mange andre i distriktet været plaget af parasitten gyrodactylus salaris, og fiskeriet er derfor i de senere år gået tilbage. 

Vandløb i Møre og Romsdal
Peter Jepsen (tingskriver)

Peter Jepsen (15. februar 1799 i Rinkenæs – 17. maj 1869 sammesteds) var en dansk tingskriver og stænderdeputeret.

Han var søn af gårdejer i Rinkenæs og tingskriver i Lundtoft Herred Hans Jepsen (8. august 1761 - 17. februar 1837) og Ingeborg født Thaysen (30. januar 1772 - 4. april 1830). Efter at have overtaget sin fædrenegård blev han 1827 adjungeret faderen i dennes embede og udnævntes 1837 efter hans død til tingskriver. 1841 valgtes han til stænderdeputeret for 5. landvalgdistrikt og var i samlingerne 1842, 1844 og 1846 et trofast medlem af det danske mindretal. 1848 måtte han forlade sit embede og blev i maj 1849 konstitueret som tingskriver i Nordborg, overtog i efteråret 1850 atter sit embede i Lundtoft Herred og var i nogen tid tillige konstitueret som tingskriver i Nybøl Herred. 1856 udnævntes han til kancelliråd. 1864 var han flere gange arresteret af preusserne, blev i april suspenderet af de fremmede civilkommissærer og efter freden afskediget af den danske regering. 1868 solgte han sin gård, som i mindst 200 år var gået i arv i hans slægt fra fader til søn, og flyttede til København.

Han var to gange gift: 1. gang (29. august 1827) med Henriette født Clausen, en præstedatter fra Adelby (død 7. februar 1841), 2. gang (25. februar 1842) med Ingeborg Christine født Thaysen, en gårdmandsdatter fra Rinkenæs (19. maj 1811 - 23. januar 1885). Han døde 17. maj 1869 under et besøg i Rinkenæs.

Kilder 
 H.R. Hiort-Lorenzen, "Peter Jepsen", i: C.F. Bricka (red.), Dansk biografisk Lexikon, København: Gyldendal 1887-1905.

Personer i Dansk Biografisk Leksikon
Personer fra Sønderjylland (i Danmark)
Stænderdeputerede fra Slesvig
Landmænd fra Danmark
Danskere i 1800-tallet
Peter Grønlund (forfatter)

Peter Grønlund (født 1970) er en dansk forfatter, foredragsholder og tidligere graffitimaler, der har skrevet bøger og artikler i tidsskrifter og aviser, om forskellige subkulturer og undergrundsmiljøer. Han er født i Aabenraa, men har boet det meste af sit voksne liv i København. Peter Grønlunds mest kendte bog er bestsellerbiografien Born Free om Vesterbrogangsteren Lonnes dramatiske liv. I 2020 udkom han med en bog om Suzuki-Torben, der som tidligere rocker var den direkte årsag til at politikeren Henrik Sass Larsen havnede i et stormvejr og ikke blev minister.

Bibliografi 
 Born Free. Lonne - en gangsters livshistorie. 2017
 Fængselsliv - Vridsløselille Statsfængsel i ord og billeder. 2015
 Tre Grusomme Gys. 2015
 Medforfatter til: Seth - en krigermunk bag tremmer. 2014
 I Skolens Kælder. 2014
 Fodboldhæren. 2013
 Hr. Wisborgs hemmelighed. 2013
 Kategori C - Hooligans i Europa. 2011. 
 Subkultur - undergrund og modkultur. 2010
 Eurotrash 2009.
 Sub-land. 2005.

Eksterne henvisninger

Fodnoter

Henvisninger 
 Facebook: Peter Grønlund-forfatter

Faglitterære forfattere fra Danmark
Dansksprogede forfattere fra Danmark
Hornindalsvatnet

Hornindalsvatnet er en sø i Stad og Volda kommuner i Vestland og Møre og Romsdal fylker i Norge. Med sin maksimale dybde på 514 m er den Europas dybeste sø.

Søen har en god fiskebestand, med fjeldørred, ørred, ål og laks. Laksen og ålen kommer op fra Nordfjorden og videre op gennem Eidselva til Hornindalsvatnet. Fjeldørreden vandrer fra dybere lag af vandet ind til sandbankerne ved Grodås for at gyde. Ørreden går op i Storeelva og andre mindre elve og bække.

I de senere år er de fleste bostederne omkring søen blevet knyttet til et moderne rensningsanlæg, så den største kilde til urenheder i vandet nu kommer fra landbrug og nedbør.

Et sagn fortæller om en præst fra Nordfjordeid som under pesten roede over Hornindalsvatnet for at give folk langs søen aflad og sikre at Gamle-Erik ikke fik deres sjæle. Som belønning krævede han skøderne på deres gårde. På vej tilbage stod han op i båden og sagde: «Hornindalen, no e du min», mistede balancen og forsvandt så lang han var ned i vandet.

I nyere tid har en anden præst, Jon Ytrehorn, leget med tanken om at konstruere et undervandsmuseum, som en hyldest til søen.

I 1970'erne blev Kjøsapollen i østenden af Hornindalsvatnet afskåret efter bygning af Kjøs Bru. Kun en lille passage midt på broen knytter naturperlen sammen med resten af søen. Dette eksempel på brobygning har gjort at Kjøsapollen er begyndt at gro til.

Hornindalsvatnet maraton arrangeret i slutningen af juli hvert år.

Kilder og henvisninger 

Søer i Vestland
Søer i Møre og Romsdal
Hans Bernhardt

Hans Bernhardt (28. januar 1906 i Leipzig - 29. november 1940 i Amsterdam) var en tysk cykelrytter som deltog i OL 1928 i Amsterdam.

Bernhardt vandt en bronzemedalje i cykling under OL 1928 i Amsterdam. Han kom på en tredjeplads i disciplinen tandem sammen med Karl Köther.

Han blev dræbt under 2. verdenskrig.

Eksterne henvisninger 
 http://www.sports-reference.com/olympics/athletes/be/hans-bernhardt-1.html 

Mandlige cykelryttere fra Tyskland
Personer fra Leipzig
Olympiske bronzemedaljevindere fra Tyskland
Medaljevindere ved sommer-OL 1928
Cykelryttere ved sommer-OL 1928
Deltagere for Tyskland ved sommer-OL 1928
Långe Erik

Långe Erik (officielt Ölands norra udde, Ølands nordlige odde) er et fyrtårn på Øland i Sverige.

Långe Erik er et hvidpudset cylindrisk formet tårn, opført i kalksten 1844–45. Det er 32 meter højt, og der er 138 trappetrin op til udsigtsplatformen, der befinder sig i 28 meters højde. Fyrtårnet har været byggnadsminne siden 1933. Fyret blev automatiseret i 1976, og i 1991 opsattes et aerobeacon til erstatning for den store fresnel-linse. Sidstnævnte linse er dog aldrig blevet afmonteret, men er ikke længere i brug. Der er adgang til fyrtårnet i sommerperioden mod betaling af entré.

Se også 
 Långe Jan

Kildehenvisninger

Eksterne henvisninger 

 Officiel hjemmeside  

Fyrtårne i Sverige
Etableret i 1845
Byggnadsminnen i Kalmar län
Seværdigheder i Kalmar län
Peter Grønlund

Peter Grønlund, flere personer med dette navn:
 Peter Grønlund (forfatter) (født 1970) – dansk forfatter og foredragsholder
 Peter Grønlund (tenor) (født 1957) – dansk tenor
Sandy Hook-massakren

Sandy Hook-massakren var en massakre på Sandy Hook Elementary School i Newtown, Connecticut, 14. december 2012. En 20-årig mand ved navn Adam Lanza, sneg sig ind på skolens grund og skød 26 mennesker, hvoraf 20 var børn i alderen 6-7 år. Det var 12 piger og 8 drenge.

Skyderiet 

Adam Lanza sneg sig ind på skolen uden tilladelse. Han bar militær-udstyr, samt maske. Han påbegyndte skyderiet kl. 9:35, ca. en halv time efter skoledagen var startet. De fleste drab foregik i 2 1. klasseværelser. Vidner siger, at han derefter skød sig selv. En lærer fortæller også, hvordan hun gemte 14 børn på et badeværelse. Det var USA's værste masseskyderi på en skole, og det fjerde værste masseskyderi udført af en person.

Adam Lanza 
Adam Lanza (født 22. april 1992, død 14. december 2012) var en 20-årig mand da han begik skoleskyderiet. Han motivation er uafklaret, men han var fascineret af masseskyderier, og blandt hans ting fandt man en liste over tidligere massemord, bl.a. massakren på Columbine High School i 1999.

Efterfølgende
Efterfølgende er både Adam Lanzas hjem og Sandy Hook skolen blevet revet ned.

Eksterne henvisninger

Referencer 

Skolemassakrer i USA
Begivenheder i 2012
Skyderier i USA
Postgiro

Postgiro er et postalt system til overførsel af pengebeløb fra en girokonto til en anden.

Postgiro i Danmark 
I Danmark blev Postgirokontoret oprettet den 1. januar 1920, og man indførte det postale gireringssystem, hvor pengebeløb kunne overføres fra girokonto til girokonto og fra land til land. Det var et prisbilligt system, og der var forskellige ydelser tilknyttet mod betaling.

Det var gratis at overføre mellem girokonti, og det var relativt billigt at betale sine regninger på et postkontor ved hjælp af postgiro. Man kunne få sin løn udbetalt på en girokonto, men det var ikke muligt at låne penge, og det var, sammenlignet med hvad bankerne kunne tilbyde, meget små procentsatser man fik udregnet renter efter på sit indestående på en girokonto.

For at kunne benytte postgiro skulle man oprette en konto hos Post & Telegrafvæsenet. Med et girokort kunne man, skriftligt og via brev, enten overføre penge fra sin egen konto til en andens, eller, hvis man ikke havde en konto, indbetale penge på en andens girokonto på posthuset. Det var også muligt at udbetale penge fra sin girokonto til en anden ved hjælp af en postanvisning, hvor modtageren fik udbetalt beløbet i kontanter af postbudet på sin adresse.

I 1986 blev Postgiro udskilt som et selvstændigt resultatområde hos P&T, og overgik i 1988 til at være en statsejet virksomhed. I 1991 blev Postgiro privatiseret og samtidig omdannet til også at drive bankvirksomhed under navnet GiroBank A/S. Siden er postgiro og bankernes checkclearing-system forsvundet, idet netbanktjenester har taget over. Princippet bruges dog stadigvæk til betaling af regninger. Det foregår nu online via brugerens egen internetbank.

Postcheck 
Indførslen af postgiro i Danmark skete som en videreudvikling af den tyske og østrig-ungarske postcheck, der siden 1880'erne havde muliggjort postale pengeoverførsler. Post & Telegrafvæsenet i Danmark havde siden den 1. oktober 1909 indført mulighed for, at adressater i Danmark, der hver måned modtog mindst 100 postanvisninger, eller for et beløb svarende til mindst 3.000 kroner, kunne få beløbet for disse overført til deres bankkonto.

Se også 
 Giro 413

Kilder

Eksterne henvisninger 
 Åndernes hus - Postgirokontoret 1920–1991
 En rigtig frøkenarbejdsplads

Giro
Betalingssystemer
Lady Gaga: Queen of Pop

Lady Gaga: Queen of Pop er en biografi om den amerikanske kunstner Lady Gaga skrevet af Emily Herbert (Virginia Blackburns nom de plume). Bogen er udgivet i Det forenede Kongerige af John Blake Publishing og af Overlook Press i USA med titlen Lady Gaga: Behind the Fame.

Noter

Eksterne henvisninger 
 John Blake Publishing

Biografier
The Korea Times

The Korea Times (koreansk: 코리아타임스) er den ældste af de tre engelsksprogede aviser, der udkommer dagligt i Sydkorea; de øvrige er The Korea Herald og Korea JoongAng Daily. Avisen er en del af en avisgruppe, der også udgiver Sports Hankook og Seoul Economic Daily.

Siden begyndelsen den 1. november 1950 har The Korea Times set sig selv som et brohoved til Sydkorea for engelsktalende besøgende og for diplomatiet. Avisen dækker politik, samfund, forretninger, finanser, kultur og sport. I de senere år har The Korea Times også udgivet en ugentlig "Foreign Community"-sektion og en weekendavis om fredagen. Avisen udgiver også indhold fra The New York Times.

Noter

Eksterne henvisninger 
 Hankook Ilbo 
 Korea Times
 Kort introduktion til The Korea Times

Aviser på engelsk
Medier fra Sydkorea
Freden i Paris (1814)

Freden i Paris (1814) blev undertegnet den 30. maj 1814 og afsluttede den Sjette koalitionskrig mellem på den ene side Frankrig og på den anden Sverige, Storbritannien, Rusland, Preussen og Østrig. Koalitionen vandt krigen, hvilket førte til, at Napoleon abdikerede den 11. april 1814 og blev landsforvist til øen Elba.

Sveriges overlod Guadeloupe, som landet tidligere var blevet overdraget af Storbritannien, til Frankrig mod, at Frankrig på sin side anerkendte Norges forening med Sverige.

Se ogå 
 Napoleonskrigene

Litteratur 
 Ulf Sundberg: Svenska freder 1249-1814, s. 359-60. Hjalmarson & Högberg 2002.

Sveriges historie
Paris, Freden i (1814)
Begivenheder i 1814
Napoleonskrigene
Sydney Star Observer

Sydney Star Observer er en gratis ugeavis i tabloid-format samt et nyhedssite. Sydney Star Observer er henvendt til lesbiske, bøsser og transseksuelle i Sydney i New South Wales i Australien. Avisen ejes og udgives af Gay & Lesbian Community Publishing Limited. Den har en søsterpublikation i Melbourne, Victoria, der hedder The Southern Star. Avisen gik først i trykken som tabloid i 1979 under navnet The Sydney Star. Den er den største og ældste publikation i omøb af sin slags i Australien.

References

Videre læsning

Eksterne henvisninger 
 Sydney Star Observer website
 Gay and Lesbian Australian Media Alliance website

Aviser fra Australien
LGBT-relaterede tidsskrifter
Fyresvatn

Fyresvatn, også kaldt Fyresvatnet, er en sø i Fyresdal kommune i Vestfold og Telemark fylke i Norge. Fyresvatn tilhører Arendalsvassdraget, og har sit udløb via Fyreselv til Nidelven, som munder ud i havet i byen Arendal. Vassdraget er reguleret, og reguleringshøjden i Fyresvatn er 4,5 m. Med sine 377 dybdemeter er Fyresvatn Norges 5. dybeste sø.
Der er et stort fiskeri i Fyresvatn, også erhvervsfiskeri med ruser. Typiske fiskearter i Fyresvatn er sik (Coregonus lavaretus), ørred og fjeldørred.

Eksterne kilder og henvisninger 

Søer i Vestfold og Telemark
Fyresdal
Virginia Centurione Bracelli

Virginia Centurione Bracelli (2. april 1587 - 15. december 1651) var en italiensk mystiker og ordensgrundlægger. Hun blev kanoniseret af Pave Johannes Paul 2. den 18. maj 2003 og æres som helgen inden for den romersk katolske kirke. Hendes helgendag fejres den 15. december.

Liv 
Virginia ville leve sit liv i kloster, men blev af sin far, der havde været hertug i Republikken Genova 1621 - 1622, tvunget til at gifte sig med Gaspare Grimaldi Bracelli, hvilket hun gjorde den 10. december 1602. Hendes mand døde af sygdom i 1607.

Tyve år gammel blev Virginia således enke, og hun vægrede sig ved at gifte sig igen og engagerede sig i sine børns uddannelse. I 1610 begyndte hun at virke for fattige i Genova ved at donere halvdelen af sin formue til arbejdet med velgørenhed. Efter at hun havde bortgiftet sine døtre, helligede hun sig at tage hånd om forældreløse, gamle og syge og forbedre livsvilkårene for fattige. Krig og pest i 1600-tallet gjorde hendes hjælp endnu vigtigere.

Virginia døde den 15. december 1651, 64 år gammel.

Helgener fra Italien
Georgiske ortodokse og apostoliske kirke

Den Georgiske Ortodokse Kirke er en selvstændig del af Den ortodokse kirke. Kirken tæller omkring 5 mio medlemmer (82 % af Georgiens befolkning) og spiller en vigtig rolle, når det gælder kultur og traditioner i Georgien.

Kirken regnes for at være et af de ældste kristne samfund i dag. Kristendommen siges at have kommet til området i 300-tallet takket være en kvinde ved navn St. Nino. Kirken stod i begyndelsen under patriarkatet i Antiokia. Den blev selvstændig i slutningen af 400-tallet. Biskopen af Mtskheta blev kirkens øverste myndighed og blev tildelt titlen Catholicos af Kartli. Fra 1010 har han båret titlen patriark. Rusland okkuperede Georgien i 1801. I 1811 blev kirken underlagt synoden i Den russisk-ortodokse kirke. Til trods for forsøg fra russernes side på at undertrykke kirken i årene som fulgte, synes den at være ganske godt behandlet under Josef Stalins styre. Han havde selv en gang gået på præsteseminar i Georgien. Kirken blev igen anerkendt af den russiske kirke som selvstændig i 1943.

Eksterne henvisninger 
 Officielt websted for patriarkatet af den georgiske ortodokse kirke

Ortodokse og apostoliske kirke
Kirkesamfund
Den ortodokse kirke
Chord Overstreet

Chord Paul Overstreet (født 17. februar 1989) er en amerikansk skuespiller, sanger og musiker, bedst kendt for sin rolle som Sam Evans i tv-serien Glee.

Tidlige år 
Overstreet blev født i Nashville, Tennessee, af makeupartist Julie Miller og countrysanger Paul Overstreet.  Han har en storebror, Nash, der spiller guitar i bandet Hot Chelle Rae, en ældre søster, Summer, og tre yngre søstre, Harmony, Skye og Charity. Han er af tysk, irsk, og engelsk afstamning.  Han blev opkaldt efter den musikalske udtryk af samme navn .  Overstreet blev opdraget på en gård uden for Nashville.  Opmuntret af sine forældre til at forfølge musik, begyndte han at spille mandolin i en tidlig alder, og spillede senere på trommer, fløjte, klaver og guitar. Han er også en sangskriver.  I hans teenageår, var han model i reklamer for Famous Footwear og Gap.

Filmografi

Film

Fjernsyn

Musikvideoer

Kilder

Eksterne henvisninger 

 

Personer fra Nashville 
Skuespillere fra USA
Engelsk-amerikanere
Tysk-amerikanere